Likumprojekts

**Grozījumi Patērētāju tiesību aizsardzības likumā**

Izdarīt Patērētāju tiesību aizsardzības likumā (Latvijas Republikas Saeimas un Ministru Kabineta Ziņotājs, 1999, 9. nr.; 2002, 1. nr.; 2003, 11. nr.; 2004, 11. nr.; 2005, 24. nr.; 2007, 9., 12. nr.; 2008, 15. nr.; 2009, 13. nr.; Latvijas Vēstnesis, 2009, 194. nr.; 2010, 183., 206. nr.; 2011, 96. nr.; 2013, 193. nr.; 2014, 92., 189. nr.; 2015, 42., 118., 127. nr.; 2016, 123. nr.) šādus grozījumus:

1. Papildināt 31. panta ceturto daļu aiz vārdiem "30. panta otrajā" ar vārdiem "un piektajā".
2. Papildināt likumu ar IX nodaļu šādā redakcijā:

"**IX nodaļa**

**Administratīvā atbildība patērētāju tiesību aizsardzības, tirdzniecības un pakalpojumu sniegšanas jomā un kompetence sodu piemērošanā**

**37. pants. Administratīvā atbildība patērētāju tiesību aizsardzības, tirdzniecības un pakalpojumu sniegšanas jomā**

(1) Par samaksas par pirkumu vai pakalpojumu vai svara vai mēra nepareizu noteikšanu piemēro brīdinājumu vai naudas sodu – fiziskajām personām no trīs līdz četrdesmit divām naudas soda vienībām, bet juridiskām personām no sešām līdz simt četrdesmit naudas soda vienībām.

(2) Par to normatīvajos aktos noteikto prasību neievērošanu, kuras piemērojamas patērētāja kreditēšanai pret kustamas lietas ķīlu, piemēro brīdinājumu vai naudas sodu juridiskajām personām no četrdesmit divām līdz astoņsimt sešdesmit naudas soda vienībām.

(3) Par noteikto darba laika prasību neievērošanu patērētāju kreditēšanā piemēro brīdinājumu vai naudas sodu juridiskajām personām no četrdesmit divām līdz astoņsimt sešdesmit naudas soda vienībām.

(4) Par tirdzniecību neatļautās vietās piemēro naudas sodu līdz četrdesmit divām naudas soda vienībām.

(5) Par normatīvajos aktos noteiktās rakstveida informācijas par preci, pakalpojumu, ražotāju, pārdevēju vai pakalpojumu sniedzēju nenodrošināšanu vai par preču laišanu tirgū, piedāvāšanu vai pārdošanu bez normatīvajos aktos noteiktā marķējuma vai ar marķējumu, kurā sniegtā informācija vai kura izpildījums neatbilst normatīvo aktu prasībām, piemēro naudas sodu – fiziskajām personām līdz septiņdesmit naudas soda vienībām, bet juridiskajām personām no sešām līdz simt četrdesmit naudas soda vienībām.

(6) Par tirdzniecības vai pakalpojumu sniegšanas noteikumu pārkāpšanu piemēro naudas sodu – fiziskajām personām līdz septiņdesmit naudas soda vienībām, bet juridiskajām personām no trīs līdz divi simti astoņdesmit naudas soda vienībām.

(7) Par preces vai pakalpojuma cenas nenorādīšanu normatīvajos aktos noteiktajā kārtībā piemēro naudas sodu – fiziskajām personām no trīs līdz četrdesmit divām naudas soda vienībām, bet juridiskajām personām no sešām līdz simt četrdesmit naudas soda vienībām.

(8) Par kredīta starpnieka un kredīta starpnieka pārstāvja, kas piedāvā patērētājam kredītu, kura atmaksa nodrošināta ar nekustamā īpašuma hipotēku vai kura mērķis ir iegūt vai saglabāt tiesības uz nekustamo īpašumu, darbību bez reģistrēšanās Kredīta starpnieku un kredīta starpnieku pārstāvju reģistrā piemēro naudas sodu – fiziskajām personām, valdes loceklim vai pilnsabiedrības biedram no piecdesmit sešām līdz simt sešdesmit naudas soda vienībām, bet juridiskajām personām no simt divdesmit līdz sešsimt naudas soda vienībām.

(9) Par patērētāju kreditēšanas pakalpojumu sniegšanu bez speciālās atļaujas (licences), kuras nepieciešamību nosaka šis likums, vai par patērētāju kreditēšanas pakalpojumu sniegšanas turpināšanu pēc speciālās atļaujas (licences) atņemšanas vai anulēšanas piemēro naudas sodu – fiziskajām personām vai valdes loceklim no piecdesmit sešām līdz četrsimt naudas soda vienībām, aizliedzot valdes loceklim ieņemt noteiktus amatus komercsabiedrībās vai bez tā, bet juridiskajām personām no piecsimt līdz piecpadsmit tūkstoš naudas soda vienībām.

**38. pants. Kompetence sodu piemērošanā**

(1) Administratīvo pārkāpumu procesu par šā likuma 37. panta pirmajā, otrajā, trešajā, piektajā, septītajā, astotajā un devītajā daļā minētajiem pārkāpumiem veic Patērētāju tiesību aizsardzības centrs. Patērētāju tiesību aizsardzības centrs administratīvo pārkāpumu procesu par šā likuma 37. panta pirmajā daļā minētajiem pārkāpumiem veic gadījumā, ja kontroli veikušas un administratīvā pārkāpuma procesu uzsākušas Patērētāju tiesību aizsardzības centra amatpersonas.

(2) Administratīvo pārkāpumu procesu par šā likuma 37. panta piektajā un sestajā daļā minētajiem pārkāpumiem veic Veselības inspekcija.

(3) Administratīvo pārkāpumu procesu par šā likuma 37. panta otrajā, trešajā un ceturtajā daļā minētajiem pārkāpumiem veic Valsts policija. Administratīvo pārkāpumu procesu par šā likuma 37. panta devītajā daļā minētajiem pārkāpumiem uzsāk Valsts policija.

(4) Administratīvo pārkāpumu procesu par šā likuma 37. panta pirmajā, otrajā, trešajā, ceturtajā un sestajā daļā minētajiem pārkāpumiem veic pašvaldības policija. Administratīvo pārkāpumu procesu par šā likuma 37. panta devītajā daļā minētajiem pārkāpumiem uzsāk pašvaldības policija.

(5) Administratīvā pārkāpuma procesu par 37. panta sestajā daļā minētajiem pārkāpumiem uzsāk pašvaldības policija. Administratīvā pārkāpuma lietas sagatavošanu izskatīšanai un administratīvā pārkāpuma lietas izskatīšanu un lēmuma pieņemšanu par 37. panta sestajā daļā minētajiem pārkāpumiem veic pašvaldību administratīvā komisija."

1. Papildināt pārejas noteikumus ar 34. punktu šādā redakcijā:

"34. Šā likuma IX nodaļa stājas spēkā vienlaikus ar Administratīvo pārkāpumu procesa likumu."

Ministru prezidenta biedrs,

ekonomikas ministrs

Arvils Ašeradens